
Uznesenie Okresný súd Stará Ľubovňa v rodinnoprávnej veci starostlivosti súdu o mal. A. B., nar. XX.XX.XXXX, trvale bytom C. D., E. F. XXXX/XX, zast. kolíznym opatrovníkom Mestom Stará Ľubovňa, dieťa rodičov: otca G. B., nar. XX.XX.XXXX, trvale bytom C. D., E. F. XXXX/XX a matky B. B., nar. XX.XX.XXXX, trvale bytom C. D., E. F. XXXX/XX, na návrh Úradu práce, sociálnych vecí a rodiny Stará Ľubovňa, v konaní o nariadenie neodkladného opatrenia takto rozhodol: Súd nariaďuje neodkladné opatrenie v tomto znení: I. Súd n a r i a ď u j e rodičom mal. dieťaťa, matke B. B., nar. XX.XX.XXXX a otcovi G. B., nar. XX.XX.XXXX, obaja trvale bytom C. D., E. F. XXXX/XX, dočasne odovzdať mal. A. B., nar. XX.XX.XXXX do starostlivosti Detského domova sv. Klementa Hofbauera, Kláštorná 2, Podolínec, a to najdlhšie na šesť mesiacov od právoplatnosti tohto uznesenia. II. Súd u k l a d á navrhovateľovi Úradu práce, sociálnych vecí a rodiny Stará Ľubovňa zabezpečiť okamžité umiestnenie mal. A. B., nar. XX.XX.XXXX do starostlivosti Detského domova sv. Klementa Hofbauera, Kláštorná 2, Podolínec. III. Súd u r č u j e navrhovateľovi Úradu práce, sociálnych vecí a rodiny Stará Ľubovňa lehotu na podanie návrhu vo veci samej, a to o uloženie výchovného opatrenia pobytovou formou, v lehote do 10.03.2025, kde účastníkmi konania budú navrhovateľ, mal. dieťa a rodičia mal. dieťaťa. IV. Žiaden z účastníkov nemá nárok na náhradu trov konania. odôvodnenie: 1. Navrhovateľ Úrad práce, sociálnych vecí a rodiny Stará Ľubovňa (ďalej ÚPSVaR), podal na tunajší súd dňa 18.02.2025 návrh na nariadenie neodkladného opatrenia, ktorým žiadal, aby súd nariadil rodičom mal. dieťaťa, odovzdať mal. A. B., nar. XX.XX.XXXX do starostlivosti Detského domova sv. Klementa Hofbauera, Kláštorná 2, Podolínec. 2. Podaný návrh odôvodnil tým, že Úrad práce, sociálnych vecí a rodiny Stará Ľubovňa, oddelenie sociálnoprávnej ochrany a sociálnej kurately spisovú dokumentáciu mal. A. B. vedie od februára 2024 z dôvodu doručeného oznámenia o zanedbávaní povinnej školskej dochádzky- v mesiaci január 2024 vymeškal 33 neospravedlnených vyučovacích hodín a celkovo od začiatku školského roka 2023/2024 mal 112 neospravedlnených vyučovacích hodín. Tunajší úrad zhodnotil situáciu dieťaťa a rodiny a s rodinou vypracoval plán sociálnej práce, zameraný na riadne plnenie povinnej školskej dochádzky maloletým dieťaťom. Rodičia a mal. A. boli opakovane poučení o svojich právach a povinnostiach a dôsledkoch zanedbávania starostlivosti a povinnej školskej dochádzky. Napriek tomu sa situácia v rodine nezmenila. Podľa Základnej školy Podsadek mal. A. vymeškal v školskom roku 2023/2024 spolu 404 neospravedlnených vyučovacích hodín.
Rodičia nezabezpečujú sústavnú a hlavne dôslednú starostlivosť o výchovu a všestranný vývoj mal detí, ktoré patria medzi základné rodičovské povinnosti, a preto tunajší úrad podal dňa 28.05.2024 na Okresný súd Stará Ľubovňa návrh na uloženie výchovného opatrenia - dohlaď. Okresný súd Stará Ľubovňa rozsudkom sp. zn. 4P/61/2024 zo dňa 07.08.2024, ktorý nadobudol právoplatnosť 04.09.2024, uložil výchovné opatrenie, a to dohlaď nad výchovou mal. detí A. B., H. B., I. B. a J. B., a to po dobu 6 mesiacov od právoplatnosti rozhodnutia. Súd uložil povinnosť rodičom B. B. a G. B. spolupracovať s Úradom práce, sociálnych veci a rodiny Stará Ľubovňa, Mestom Stará Ľubovňa, Základnou školou Podsadek a Centrom pre deti a rodiny Spišská Belá. Od uloženia výchovného opatrenia tunajší úrad v spolupráci s CDR Spišská Belá, Mestom Stará Ľubovňa a Základnou školou Podsadek pravidelne sledoval jeho účinnosť a plnenie. Na základe priebežných vyhodnotení sa ukázalo, že rodičia nedohliadli na riadne plnenie povinnej školskej dochádzky u mal detí, dostatočne nespolupracovali so zainteresovanými subjektmi. V správe školy sa uvádza, že maloletý A. B. je v šk. roku 2024/2025 žiakom 9. ročníka špeciálnej triedyB variant, ZŠ Podsadek 140, elokované pracovisko Levočská 22, 064 01 Stará Ľubovňa, plní si 10. rok povinnej školskej dochádzky. Je žiakom so špeciálnymi výchovno-vzdelávacími potrebami, zdravotným znevýhodnením, mentálnym postihnutím. Škola vo svojej správe zo dňa 18.10.2024 uviedla, že žiak je počas výchovno-vzdelávacieho procesu pasívny, tichý, často má nechápavý pohlaď - usmieva sa. Je potrebné neustále ho kontrolovať a povzbudzovať. V kolektíve nemá kamarátov, so spolužiakmi sa veľmi nerozpráva. Hygiena žiaka je primeraná. Spolupráca s rodičmi nie je postačujúca. Na upozornenia a predvolania do školy rodičia nereagujú a do dnešného dňa sa do školy nedostavili. Žiak pravidelne mešká na vyučovanie, do školy chodí 3-5 minút po zvonení. V mesiaci september má vymeškaných 52 neospravedlnených hodín. V škole bol iba jeden týždeň (na začiatku školského roka) a od vtedy stále do školy nechodí. V mesiaci október má vymeškaných 109 neospravedlnených hodín a v mesiaci november 104 neospravedlnených hodín. Základná škola Podsadek uviedla, že matka sa dostavila do školy len raz, a to len vtedy, kedy žiadala o prestup žiaka do Podolínca. Od 25.11.2024 je mal. Patrik žiakom 9. ročníka Špeciálnej základnej školy sv. Klementa Hofbauera internátnej v Podolínci, variant B. Škola vo svojej správe zo dňa 12.12.2024 uviedla, že ide o žiaka s týždennou dochádzkou, ktorý je ubytovaný na školskom internáte. Spolupráca rodičov so školou bola intenzívna do chvíle, kým žiak nebol prijatý do ich školy. Následne skončila. Žiak bol v škole len jeden týždeň. Prišiel slušne a čisto oblečený. S rodičmi bolo dohodnuté, že donesie 5 eur na pomôcky, tie však nedoniesol. Na hodinách nejavil záujem o učenie ani o dianie v triede. Oznámil, že ide do obchodu, že ide fajčiť, často sa zdržiaval na WC. V poobedných hodinách mal problém rešpektovať pravidlá v školskom internáte. V priebehu týždňa sa jeho správanie stabilizovalo. Jeho nezáujem o školu bol výrazný a na ďalší týždeň už neprišiel. Žiak z vedľajšej triedy doniesol jeho ospravedlnenku od lekára. V mesiaci december má vymeškaných 27 neospravedlnených hodín a v mesiaci január 26 neospravedlnených hodín. Od začiatku školského roka 2024/2025 má spolu vymeškaných 318 neospravedlnených hodín. Matka uviedla, že majú výchovné problémy s mal. A., ktorý nechce chodiť do školy a nerešpektuje ich ako autoritu. Podľa jej slov si robí čo chce, nedá si povedať a dokonca nerešpektuje ani svojho otca. Mesto Stará Ľubovňa vo svojej správe uvádza, že rodičia dlhodobo užívajú alkohol, dôsledkom čoho absentuje starostlivosť o deti a domácnosť. Sociálni pracovníci pravidelne monitorujú rodinu a vykonávajú osvetu, na odporúčania sociálnych pracovníkov rodičia reagujú sporadicky. Z pohľadu mesta možno konštatovať, že rodina je patologická a rodičia sú k riešeniu svojich problémov ľahostajní. Rodičia nedostatočne dohliadli na riadne plnenie povinnej školskej dochádzky a dostatočne nespolupracovali so zainteresovanými subjektmi. Vzhľadom na situáciu v rodine, nezvládanie výchovných problémov, negatívny a odmietavý postoj mal. A. k plneniu si povinnej školskej dochádzke možno konštatovať, že výchovné opatrenie - dohlaď nad výchovou mal. dieťaťa neplní účel. Situácia v rodine negatívne zasahuje do psychiky a integrity mal. A., ohrozuje jeho bezpečie a vývin, zároveň spôsobuje napätie v domácom a školskom prostredí, ktoré ma negatívny vplyv na jeho okolie. Uvedené skutočnosti nie sú v záujme mal. dieťaťa. Súčasná situácia vážne ohrozuje psychický, fyzický a sociálny vývin mal. A.. Na zabezpečenie ochrany maloletého dieťaťa a jeho vývinu je potrebné nariadiť neodkladné opatrenie a umiestniť ho do zariadenia, ktoré poskytne odbornú pomoc. Súčasnú situáciu v rodine tunajší úrad vníma ako nevhodnú a nepriaznivú čo ohrozuje bezpečia a zdravý vývin maloletého dieťaťa. Rodičia z dlhodobého hľadiska nezvládajú starostlivosť o maloletého A.. Maloletý nemá svojimi rodičmi určené hranice vo výchove. Vzhľadom na to, že mal. A. odmieta rešpektovať akúkoľvek autoritu, dlhodobo zanedbáva povinnú školskú dochádzku, rodičia zodpovední za jeho výchovu situáciu neriešia, resp. riešia nesprávne a na to, že opatrenia prijaté tunajším úradom neviedli k náprave, tunajší úrad dospel k záveru, že maloleté dieťa sa ocitlo v takej situácii, ktorá ohrozuje jeho psychický, fyzický
a sociálny vývin, a preto je potrebné v záujme maloletého dieťaťa nariadiť neodkladné opatrenie a umiestniť ho do zariadenia, ktoré zabezpečí odbornú pomoc maloletému dieťaťu. Terajšiu situáciu v rodine vnímajú ako výrazne nevhodnú, pre mal. Patrika nepriaznivú až patologickú, čo má maximálne nepriaznivý vplyv na jeho bezpečie a zdravý vývin. To priamo ohrozuje bezpečie dieťaťa ako aj bezpečie a stabilitu prostredia, v ktorom je vychovávané. Uvedené skutočnosti nie sú v záujme mal. dieťaťa a preto navrhol, aby súd dočasne upravil pomery na strane maloletého dieťaťa a nariadil neodkladné opatrenie. 3. Zároveň predložil listinné dôkazy a to: rodný list mal. dieťaťa, správu ZŠ Podsadek, správu spojenej školy sv. Klementa Hofbauera Podolínec, charakteristiku mal. dieťaťa, oznámenie o zanedbávaní povinnej školskej dochádzky, plán výkonu výchovného opatrenia, priebežnú správu CDR Spišská Belá, správu Mesta Stará Ľubovňa, záznam zo sociálneho šetrenia v prirodzenom prostredí dieťaťa, rozsudok 4P/61/2024. 4. Uznesením tunajšieho súdu č.k. 4P/30/2025-32 zo dňa 19.02.2025 súd ustanovil mal. dieťaťu kolízneho opatrovníka Mesto Stará Ľubovňa. 5. Podľa § 2 ods. 1 zákona č. 161/2015 Z.z. Civilného mimosporového poriadku (ďalej len „CMP“) na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. 6. Podľa § 324 ods. 3 zákona č. 160/2015 Z.z. Civilného sporového poriadku (ďalej len „CSP“), neodkladné opatrenie súd nariadi iba za predpokladu, ak sledovaný účel nemožno dosiahnuť zabezpečovacím opatrením. 7. Podľa § 325 ods. 1 a 2 CSP, neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. Neodkladným opatrením možno strane uložiť najmä, aby niečo vykonala, niečoho sa zdržala alebo niečo znášala. 8. Podľa § 329 ods. 1 a 2 CSP, súd môže rozhodnúť o návrhu na nariadenie neodkladného opatrenia aj bez výsluchu a vyjadrenia strán a bez nariadenia pojednávania. Ak rozhoduje odvolací súd o odvolaní proti uzneseniu o zamietnutí neodkladného opatrenia, umožní sa protistrane vyjadriť k odvolaniu a k návrhu na nariadenie neodkladného opatrenia. Pre neodkladné opatrenie je rozhodujúci stav v čase vydania uznesenia súdu prvej inštancie. 9. Podľa § 336 ods. 1 CSP, ak súd nariadi neodkladné opatrenie pred začatím konania, môže vo výroku uznesenia uložiť navrhovateľovi povinnosť podať v určitej lehote žalobu vo veci samej. Súd túto povinnosť neuloží najmä vtedy, ak je predpoklad, že neodkladným opatrením možno dosiahnuť trvalú úpravu pomerov medzi stranami. 10. Podľa § 360 ods. 1 CMP, neodkladné opatrenie možno nariadiť aj bez návrhu v konaniach, ktoré možno začať aj bez návrhu. 11. Podľa § 367ods. 1 CMP, neodkladným opatrením môže súd nariadiť, aby ten, kto má maloletého dočasne pri sebe, maloletého dočasne odovzdal do starostlivosti toho, koho označí súd, alebo do striedavej osobnej starostlivosti. Podľa ods. 2 cit. zák. ust. Ak súd neodkladným opatrením nariadi odovzdanie maloletého do starostlivosti zariadenia na výkon rozhodnutia súdu, určí zároveň čas trvania neodkladného opatrenia, a to najdlhšie na šesť mesiacov. Podľa ods. 3 cit. zák, ust. O návrhu na nariadenie neodkladného opatrenia rozhodne súd najneskôr do siedmich dní od doručenia návrhu. V tejto lehote súd uznesenie vyhotoví. Podľa ods. 4 cit. Zák. ust. Uznesenie o nariadení neodkladného opatrenia je vykonateľné vyhlásením; ak sa nevyhlasuje, je vykonateľné, len čo bolo vyhotovené. 12. V čl. 24 Charty základných práv Európskej únie je zakotvené, že pri všetkých opatreniach prijatých orgánmi verejnej moci alebo súkromnými inštitúciami, ktoré sa týkajú detí, sa musia v prvom rade brať do úvahy najlepšie záujmy dieťaťa.
13. V zmysle čl. 3 ods. 1 Dohovoru o právach dieťaťa, záujem dieťaťa musí byť prvoradým hľadiskom pri akejkoľvek činnosti týkajúcej sa detí, nech už uskutočňovanej verejnými alebo súkromnými zariadeniami sociálnej starostlivosti, súdmi, správnymi alebo zákonodarnými orgánmi. 14. Účelom neodkladného opatrenia v súlade s vyššie citovanou právnou úpravou je neodkladná úprava pomerov účastníkov. Z charakteru neodkladných opatrení vyplýva, že pred ich nariadením nemusí súd zisťovať všetky okolnosti, ktoré sú potrebné pre vykonanie meritórneho rozhodnutia. Pri zisťovaní skutočností potrebných pre nariadenie neodkladného opatrenia nemusí byť dodržaný formálny postup stanovený pre dokazovanie. Ak by pred vydaním neodkladného opatrenia bolo potrebné preukázanie nároku v procese dokazovania, nebol by potom rozdiel medzi neodkladným opatrením a konečným rozhodnutím. Inštitút neodkladných opatrení v porovnaní s doterajšou úpravou opustil charakter predbežnosti poskytnutej ochrany a po nariadení neodkladného opatrenia nemusí vždy nasledovať konanie vo veci samej. To však nevylučuje ani to, že ochrana bude poskytnutá len na obmedzený čas a pred začatím konania vo veci samej. Jeho nariadenie je však možné v ktoromkoľvek štádiu konania. Súd môže nariadiť aj také neodkladné opatrenie, ktorého obsah je totožný s výrokom vo veci samej. Z návrhu na vydanie neodkladného opatrenia musia byť zrejmé podmienky dôvodnosti nároku, opísanie rozhodujúcich skutočností odôvodňujúcich potrebu neodkladnej úpravy pomerov, opísanie skutočností hodnoverne osvedčujúcich dôvodnosť a trvanie nároku, ktorému sa má poskytnúť ochrana a musí byť z neho zrejmé, akého neodkladného opatrenia sa navrhovateľ domáha. 15. Z podaného návrhu a listinných dôkazov súd zistil, že mal. A. pochádza z manželského zväzku B. B., nar. XX.XX.XXXX, a G. B., nar. XX.XX.XXXX, obaja trvale bytom F. XX, C. D.. Má štyroch maloletých súrodencov (H., I., J. a B.) a štyroch plnoletých súrodencov (I., G., I. a K.). Otec maloletého dieťaťa G. B. je invalidný dôchodca, poberá invalidný dôchodok v sume 400 € mesačne. Matka maloletého dieťaťa B. B. je nezamestná, od 27.02.2024 je vedená v evidencii uchádzačov o zamestnanie na ÚPSVR Stará Ľubovňa. Tunajší úrad matke vypláca prídavok na päť maloletých detí v sume 300 € mesačne a dávku v hmotnej núdzi v sume 29 € mesačne. Rodine je prídavok na maloleté deti vyplácaný prostredníctvom inštitútu osobitného príjemcu Mesta Stará Ľubovňa a to z dôvodu neefektívneho hospodárenia s finančnými prostriedkami. 16. Rodičia s maloletými deťmi bývajú na adrese F. XX, C. D. v mestskej nájomnej unimobunke, v ktorej majú dve miestnosti zariadené nábytkom nevyhnutnej potreby. Domácnosť má prívod elektrickej energie, vodu užívajú zo spoločného verejného zdroja. Piecka na tuhé palivo, slúži na vykurovanie domácnosti, aj na prípravu stravy. Domácnosť je bez sanitárneho vybavenia, WC suché. Hygiena v domácnosti v čase sociálneho šetrenia bola na primeranej úrovni. Rodina je dlhodobo monitorovaná /od r. 2008/ pre opakujúce sa nedostatky v zabezpečovaní starostlivosti o mal. deti zo strany rodičov. 17. Od 25.11.2024 je mal. A. žiakom 9. ročníka Špeciálnej základnej školy sv. Klementa Hofbauera internátnej v Podolínci, variant B. Škola vo svojej správe zo dňa 12.12.2024 uviedla, že ide o žiaka s týždennou dochádzkou, ktorý je ubytovaný na školskom internáte. Maloletý nechce chodiť do školy a nerešpektuje rodičov ako autoritu, robí si čo chce. 18. Mesto Stará Ľubovňa vo svojej správe uviedlo, že rodičia dlhodobo užívajú alkohol, dôsledkom čoho absentuje starostlivosť o deti a domácnosť. Sociálni pracovníci pravidelne monitorujú rodinu a vykonávajú osvetu, na odporúčania sociálnych pracovníkov rodičia reagujú sporadicky. Rodina je patologická a rodičia sú k riešeniu svojich problémov ľahostajní. Rodičia nedostatočne dohliadli na riadne plnenie povinnej školskej dochádzky a dostatočne nespolupracovali so zainteresovanými subjektmi. 19. Súčasná situácia vážne ohrozuje psychický, fyzický a sociálny vývin mal. A.. Na zabezpečenie ochrany maloletého dieťaťa a jeho vývinu je potrebné nariadiť neodkladné opatrenie a umiestniť ho do zariadenia, ktoré poskytne odbornú pomoc. Súčasnú situáciu v rodine tunajší úrad vníma ako nevhodnú a nepriaznivú čo ohrozuje bezpečia a zdravý vývin maloletého dieťaťa. Rodičia z dlhodobého hľadiska nezvládajú starostlivosť o maloleté detí. 20. Súd po preskúmaní podaného návrhu a listinných dôkazov dospel k záveru, že v danom prípade je dôvod a aj potreba bezodkladnej úpravy pomerov mal. dieťaťa v jeho najlepšom záujme, a to jeho odovzdaním do starostlivosti navrhovaného zariadenia.
21. Podľa § 30 ods. 1 zákona č. 305/2005 Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov v znení neskorších predpisov (ďalej len ,,zákon o sociálnoprávnej ochrane detí a o sociálnej kuratele“) ak súd rozhodol o nariadení ústavnej starostlivosti, neodkladného opatrenia alebo o uložení ochrannej výchovy alebo výchovného opatrenia, orgán sociálnoprávnej ochrany detí a sociálnej kurately zabezpečuje v spolupráci s rodičmi dieťaťa alebo osobou, ktorá sa osobne stará o dieťa, a zariadením, v ktorom sa vykonáva ústavná starostlivosť, ochranná výchova, neodkladné opatrenie alebo výchovné opatrenie, určeným v rozhodnutí súdu (ďalej len „zariadenie na výkon rozhodnutia súdu“), umiestnenie dieťaťa do tohto zariadenia. 22. V súlade so znením § 30 zákona č. 305/2005 Z. z. o sociálnoprávnej ochrane detí a o sociálnej kuratele súd uložil Úradu práce, sociálnych vecí a rodiny Stará Ľubovňa povinnosť zabezpečiť umiestnenie mal. detí do starostlivosti určeného zariadenia. Súd poukazuje aj na tú skutočnosť, že navrhnuté zariadenie sa nachádza mimo miesta bydliska mal. detí. 23. Súd vzhľadom na vyššie uvedené skutočnosti vyhovel návrhu Úradu práce, sociálnych vecí a rodiny Stará Ľubovňa a rozhodol tak, ako vyplýva z výrokovej časti tohto uznesenia. 24. Zároveň v zmysle ust. § 336 ods. 1 CSP súd určil navrhovateľovi lehotu na podanie návrhu vo veci samej tak, ako to vyplýva z výrokovej časti uznesenia. 25. O trovách konania súd rozhodol v súlade s ustanovením § 52 CMP podľa ktorého žiaden z účastníkov nemá právo na náhradu trov konania, ak tento zákon neustanovuje inak. Poučenie: Proti tomuto uzneseniu je prípustné odvolanie, ktoré sa podáva do 15 dní odo dňa jeho doručenia na súde, proti rozhodnutiu ktorého odvolanie smeruje. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh).

Zdroj: KAUZIS.SK – https://www.kauzis.sk/judikatura/r/ECLI:SK:OSSL:2025:8525200233.2 (dáta aktuálne k 12. 11. 2026). Záväzné je znenie zverejnené súdom.




